दो-ढाई घंटे के उपरांत... पार्टी के तामझाम से निवृत्त होकर मोट्या उससे मिलने आया तो उसकी आंतरिक प्रसन्नता पके गुलरों सी दरकी अनुभव हुई। खोदने पर उसने बताया कि दोपहर में वह पूरे समय मेमसा’ब की सेवा में होता है। सिगरेट खत्म हो गई तो ला देना। बियर के क्रेट लाना और फटाफट बोतलों को ठिकाने लगाना। ‘नीलम’ से सींक कबाब या ‘फिश रोल्स’ ले आना। लिकिंग रोड जाकर ब्यूटी आर्ट में मेमसा’ब के कपड़े धोने के लिए डाल आना आदि। मेमसा’ब दोपहर का खाना ही उसे नहीं खिलातीं, खासी टिप भी थमाती रहती हैं। पूरे पैसे वह ईमानदारी से बाबा के हाथ में रख देता है। उसे जरूरत ही नहीं होती। मेमसा’ब ने एक हिदायत जरूर दे रखी है कि यह सब उनका व्यक्तिगत मामला है। किसी को उनकी दिनचर्या की कानोंकान खबर नहीं लगनी चाहिए।